钦定古今图书集成/方舆汇编/职方典/第1452卷 > 《泗城土府世系考》明·王守仁
## 钦定古今图书集成/方舆汇编/职方典/第1452卷 > 《泗城土府世系考》明·王守仁

宋皇祐间，侬智高寇扰粤西，杨畋等征讨久无功。四
年九月，上命枢密襄公狄青为荆湖宣抚使，督诸军
讨智高，以麒麟武卫、怀远将军岑仲淑从，大破智高
于邕州。智高窜奔广南，襄公还朝，仲淑善后。五年正
月，仲淑平广南，智高复窜大理，遂死，函首至京师。仲
淑驻镇邕州，建元帅府，都督桂林象郡、三江诸州兵
“马，封粤国公。”仲淑系出汉武阴侯岑彭后裔，原籍浙
江绍兴府之馀姚县人。仲淑镇邕，威惠并行，开拓疆
土，抚绥蛮夷，大得民心。仲淑故子自亭袭，时有流言，
欲以叛逆中伤。自亭遂请谢邕州，还朝将束装，夷土
拥众遮留不放，事闻，仍留镇抚。后累加金紫光禄大
夫，沿边安抚使、来安路都总管，后遂迁入乔利，跨有
牂牁，子孙世守边土。自亭生子二：长曰翱，次曰翔，翱
袭故绝，翔袭。翔生英，英生雄，雄生世兴，皆以原官袭。
至元时，世兴以边功加总兵万户侯。世兴生子五：长
曰怒木罕，袭父职；次曰帖木儿，分封田州，是为田州
始祖；三曰阿次兰，受封乔利，是为思恩土州始祖；四
曰不花也仙绝；五曰剌辛，受封东路，是为镇安。始祖
怒木罕既袭父职，以侄伯颜入京谗谤，追夺封爵，改
东路宣慰使。后复建功，封武德将军。怒木罕生福广，
福广生善忠，皆袭宣慰使。至明洪武六年，改古墈峒
为泗城土州，善忠改封土知州。